1. SISSEJUHATUS

Euroopa Parlamendi ja nõukogu määrusega (EL) nr 549/2013 loodi Euroopa arvepidamise süsteem 2010 (edaspidi „ESA 2010“). ESA 2010 on rahvamajanduse ja regionaalse arvepidamise süsteem, mis on kavandatud vastama ELi majandus-, sotsiaal- ja regionaalpoliitika nõuetele. See sisaldab järgmist:

a)ühiste standardite, määratluste, klassifikaatorite ja arvepidamiseeskirjade metoodikat (määruse A lisa), mida tuleb kasutada ELis vajalike võrreldavate kontode ja tabelite koostamiseks;

b)programmi (määruse B lisa), mis näeb ette tähtajad, milleks liikmesriigid peavad edastama komisjonile (Eurostatile) punktis a osutatud metoodika kohaselt koostatavad kontod ja tabelid.

Määrusega (EL) nr 549/2013 on komisjonile antud õigus võtta vastu delegeeritud õigusakte, järgides määruse artiklis 7 sätestatud tingimusi:

·ESA 2010 metoodika muutmiseks, mis on esitatud A lisas, et selgitada ja täiustada selle sisu ühtlustatud tõlgendamise või rahvusvahelise võrreldavuse tagamise nimel, tingimusel et muudatused ei muuda metoodika alusmõisteid, nende rakendamine ei eelda Euroopa statistikasüsteemi andmetootjatelt lisavahendeid ja need ei põhjusta muutust omavahendites (artikli 2 lõige 2),

·ning tagamaks põhivarasse tehtud kapitali kogumahutusena kirjendatud liikmesriikide teadus- ja arendustegevuse ESA 2010 andmete usaldusväärsus ja võrreldavus. Kõnealuse lõike kohase õiguse kasutamisel peab komisjon tagama, et delegeeritud õigusaktidega ei kaasne liikmesriikidele ega andmeesitajatele märkimisväärset täiendavat halduskoormust (artikli 2 lõige 5).

Kolmas volitus, mis on seotud rahvamajanduse arvepidamises kaudselt mõõdetavate finantsvahendusteenuste (edaspidi „FISIM“) arvutamiseks ja jaotamiseks kasutatava A lisas kirjeldatud metoodika muutmisega, anti komisjonile kaheks kuuks ja seda tuli kasutada enne 17. septembrit 2013 (artikli 2 lõige 4).

Määruses (EL) nr 549/2013 rõhutatakse, kui oluline on, et komisjon viiks oma ettevalmistava töö käigus läbi asjakohaseid konsultatsioone, sealhulgas määruse (EÜ) nr 223/2009 alusel loodud Euroopa statistikasüsteemi komiteega (põhjendus 24).

2. ÕIGUSLIK ALUS

Käesoleva aruande esitamist on nõutud määruse (EL) nr 549/2013 artikli 7 lõikega 2, millega antakse komisjonile õigus võtta vastu artikli 2 lõikes 2 ja lõikes 5 viidatud delegeeritud õigusakte viieks aastaks alates 16. juulist 2013. Volituste delegeerimist pikendatakse automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist. Komisjon peab koostama delegeeritud volituste kohta aruande hiljemalt üheksa kuud enne viieaastase tähtaja möödumist.

3. DELEGEERITUD VOLITUSTE RAKENDAMINE KÄESOLEVAL PERIOODIL

Komisjon esitas aruande volituste delegeerimise kasutamise kohta määruse (EL) nr 549/2013 viie esimese kohaldamisaasta jooksul 2017. aastal.

Järgneva viieaastase ajavahemiku jooksul, mis algas 16. juulil 2018 vastavalt delegeeritud volituste automaatsele pikenemisele, ei kasutanud komisjon talle määruse (EL) nr 549/2013 artikli 2 lõigetega 2 ja 5 antud õigust võtta vastu delegeeritud õigusakte.

4. JÄRELDUS

Komisjon ei ole alates 16. juulist 2018 kasutanud talle määrusega (EL) 549/2013 antud õigust võtta vastu delegeeritud õigusakte.

Siiski leiab komisjon, et määruse (EL) nr 549/2013 kohaselt delegeeritud volitused peaksid talle alles jääma ka edaspidi, kuna tal võib tulevikus olla vaja vastu võtta delegeeritud õigusakte, mis kajastaksid statistikameetodite arengut ja kõnealuse määruse võimalikke kohandusi.

Komisjon palub Euroopa Parlamendil ja nõukogul käesolev aruanne teadmiseks võtta.